กรมธนารักษ์ เตรียมเปิดประมูลที่ดินเขตพัฒนาพิเศษจังหวัดตากกว่า 1 พันไร่ เดือนพฤษภาคมนี้
นายประภาศ คงเอียด อธิบดีกรมธนารักษ์ เปิดเผยว่า กรมธนารักษ์ เตรียมเปิดประมูลที่ดินในโครงการเขตพัฒนาเศรษฐกิจพิเศษตาก ซึ่งตั้งอยู่ในท้องที่ตำบลท่าสายลวด อำเภอแม่สอด จังหวัดตาก แบ่งเป็น 2 แปลง ซึ่งแปลงที่ 1 ที่ดินราชพัสดุแปลงหมายเลขทะเบียนที่ ตก.590 เนื้อที่ประมาณ 1,076-1-90.70 ไร่ คณะกรรมการนโยบายการพัฒนาเขตเศรษฐกิจพิเศษ ได้มีมติให้เปิดประมูลเขตพัฒนาเศรษฐกิจพิเศษตากใหม่ และมอบหมายให้คณะอนุกรรมการด้านสิทธิประโยชน์ฯ เป็นหน่วยงานดำเนินการเกี่ยวกับการทบทวนสิทธิประโยชน์และการขยายระยะเวลาสิทธิประโยชน์การยกเว้นค่าเช่าที่ดินราชพัสดุตามมาตรการเร่งรัดการลงทุน โดยกำหนดผลประโยชน์ ตอบแทนเป็นค่าเช่าในอัตราไร่ละ 36,000 บาท/ปี คิดเป็นค่าเช่าปีละ 38,753,163 บาท (ปรับปรุงค่าเช่าร้อยละ 15 ทุก 5 ปี) และกำหนดค่าธรรมเนียมการประมูล เป็นเงิน 269,119,188 บาท มีกำหนดระยะเวลา การเช่า 50 ปี ซึ่งปัจจุบันเขตพัฒนาเศรษฐกิจพิเศษตากมีมาตรการส่งเสริมการลงทุนกิจการเป้าหมายครบทั้ง 13 กลุ่มอุตสาหกรรม คาดว่า จะเปิดประมูลได้ในช่วงเดือนพฤษภาคมนี้ คุณสมบัติของผู้เสนอการลงทุน ต้องเป็นนิติบุคคลตามกฎหมายไทย ทุนจดทะเบียนไม่ต่ำกว่า 50 ล้านบาท กรณีกิจการร่วมค้า (Joint Venture) เป็นการร่วมของธุรกิจที่มีมูลค่าทุนจดทะเบียนรวมกันไม่ต่ำกว่า 50 ล้านบาท และมีผลงาน หรือประสบการณ์ในการพัฒนาอสังหาริมทรัพย์อย่างใดอย่างหนึ่ง อย่างน้อย 1 โครงการ ส่วนแปลงที่ 2 ที่ดินราชพัสดุ แปลงหมายเลขทะเบียนที่ ตก.591 เนื้อที่ประมาณ 671-2-05 ไร่ จัดให้การนิคมอุตสาหกรรมแห่งประเทศไทย (กนอ.) เช่า อัตราค่าเช่าไร่ละ 25,200 บาท/ปี คิดเป็นค่าเช่าทั้งแปลง เป็นเงิน 16.92 ล้านบาท/ปี โดยปรับปรุงค่าเช่า ร้อยละ 15 ทุก 5 ปี (ค่าเช่าตลอดอายุสัญญาเช่า 50 ปี = 1,717.91 ล้านบาท) ค่าธรรมเนียมการเช่า เป็นเงิน 167.88 ล้านบาท (ค่าธรรมเนียมการเช่าผ่อนชำระ 5 ปี โดยเริ่มชำระปีที่ 6-10 ยกเว้น 5 ปีแรก พร้อมดอกเบี้ยตามอัตราตลาด)